b'\n_START_ARTICLE_\nDr\xc3\xa5pebiller\n_START_SECTION_\nUtseende\n_START_PARAGRAPH_\nSm\xc3\xa5 til middelsstore (0,8 \xe2\x80\x93 5,5\xc2\xa0mm), ovale, sv\xc3\xa6rt blanke biller, brune eller svarte, av og til med oransje flekker. Antenner og bein kan foldes tett inntil kroppen slik at hele billen blir glatt og dr\xc3\xa5peformet, og sv\xc3\xa6rt vanskelig \xc3\xa5 f\xc3\xa5 tak p\xc3\xa5. For ekesmpel er det nesten umulig \xc3\xa5 plukke opp en slik bille med en pinsett. Hodet er bredt med sm\xc3\xa5 fasett\xc3\xb8yne. Antennene er temmelig lange og ganske tynne, de to innerste og tre ytterste leddene noe tykkere. Brystskjoldet (pronotum) er glatt, blankt og hvelvet, fint punktert, med jevnt kurvede sidekanter. I bakkanten er det gjerne en tungeformet lobe i midten som helt eller delvis dekker scutellum, men dette gjelder ikke hos de norske artene. Dekkvingene er jevnt rundede, glatte, fint punkterte, med en fure (s\xc3\xb8mstripen) langs innerkanten men ellers uten lengdestriper. De er tvert avkuttet bak og dekker ikke bakkroppsspissen p\xc3\xa5 levende eksemplarer. P\xc3\xa5 d\xc3\xb8de eksemplarer i samlinger er ofte bakkroppen skrumpet sammen slik at den er fullstendig dekket av dekkvingene. Bakkroppen er tilspisset bak. Beina er lange og spinkle.\n_START_SECTION_\nLevevis\n_START_PARAGRAPH_\nDr\xc3\xa5pebillene lever i og p\xc3\xa5 sopp av ulike slag, b\xc3\xa5de hattsopp, poresopp og slimsopp. Noen arter finner man gjerne mellom l\xc3\xb8vstr\xc3\xb8 der de spiser sopphyfer. Slekten Scaphisoma, som omfatter alle de norske artene bortsett fra \xc3\xa9n, er knyttet til poresopper (kjuker) som vokser p\xc3\xa5 d\xc3\xb8d ved. Dr\xc3\xa5pebillene er stort sett skogsinsekter.'